Ribe: Det er et monster af et samlesæt, der i disse dage ligger på bredden af Ribe Å - få meter fra der, hvor byens kommende klapbro skal opføres.

De første dele blev fragtet til den midlertidige vejforbindelse ved Ringvejen fra Skive Kaserne tirsdag omkring middag, og allerede tirsdag klokken 17.00 begyndte Ingeniørtropperne at samle de to broer, som bilister skal benytte i halvandet år, mens den nuværende ringvejsbro byttes ud med en klapbro.

Flere steder i området står paller og kasser med jernstolper, elementer, kæmpeskruer, bolte og værktøj, og det hele køres rundt af Forsvarets store kraner, der i alle størrelser også er ankommet.

- Det ankommer i samlesæt. Det har været opbevaret i Skive, hvor vi har brugt det til uddannelse, fortæller Kasper Aggerholm, der er seniorsergent i ingeniørregimentet. Man er ikke i tvivl om hans rolle i broprojektet, idet der på hans hjelm står "Agger" på den ene side og "chefen" på den anden, og han forklarer, at den ene af de to broer har været brugt to gange over vand, mens den anden udelukkende har været brugt som træning og uddannelse i Skive.

Vejdirektoratet offentliggjorde i november en aftale med Forsvarets Ingeniørregiment, hvor Vejdirektoratet låner to militærbroer med minimale omkostninger, mens Forsvaret samtidig kan træne og uddanne deres folk i at opsætte de to broer, der ellers kun bruges på en øvelsesplads på Skive Kaserne.